Úradný vestník 208 E , 25/08/2005 S. 0038 - 0050



P6_TC1-COD(2004)0023 Pozícia Európskeho parlamentu prijatá v prvom čítaní 2. decembra 2004 s ohľadom na prijatie rozhodnutia Európskeho parlamentu a Rady č.../2005/ES o vytvorení viacročného Programu Spoločenstva na podporu bezpečnejšieho používania internetu a nových on-line technológií EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 153 ods. 2, so zreteľom na návrh Komisie [1], so zreteľom na stanovisko Európskeho hospodárskeho a sociálneho výboru [2], so zreteľom na stanovisko Výboru regiónov [3], konajúc v súlade s postupom ustanoveným v článku 251 zmluvy [4], keďže: (1) Prenikanie internetu a používanie nových technológií ako sú mobilné telefóny v Spoločenstve neustále významne rastie. Popritom naďalej pretrváva nebezpečenstvo, najmä pre deti a nebezpečenstvo zneužívania technológií a objavujú sa nové nebezpečenstvá a zneužitia. S cieľom podporiť využívanie príležitostí, ktoré ponúka internet a nových on-line technológií, sú potrebné aj opatrenia na podporu ich bezpečnejšieho používania a ochranu koncového užívateľa pred nechceným obsahom. (2)" Akčný plán Európa 2005" [5], ktorý rozvíja lisabonskú stratégiu má za cieľ podporovať bezpečné služby, aplikácie a obsah založený na široko dostupnej širokopásmovej infraštruktúre. K jeho cieľom patrí bezpečná informačná infraštruktúra, vývoj, analýza a rozširovanie osvedčených postupov, mechanizmus porovnávania služieb a koordinácie politických konceptov pre informačnú spoločnosť. (3) Právny rámec, ktorý sa definuje na úrovni Spoločenstva, na riešenie problémov týkajúcich sa digitálneho obsahu v informačnej spoločnosti teraz zahŕňa predpisy o on-line službách, najmä problémoch s nevyžiadanými reklamnými emailmi v smernici 2002/58/ES [6] a o dôležitých aspektoch zodpovednosti poskytovateľov sprostredkovateľských služieb v smernici 2000/31/ES [7] a odporúčania pre členské štáty, hospodárske odvetvie a dotknuté strany a Komisiu spolu s hlavnými usmerneniami, ktoré sú obsiahnuté v odporúčaní 98/560/ES [8]. (4) Neustále bude existovať potreba konať v oblasti obsahu s možným škodlivým účinkom na deti alebo nechceného obsahu zo strany koncového užívateľa a v oblasti nezákonného obsahu, najmä detskej pornografie a rasistického materiálu. (5) Dosiahnuť medzinárodnú dohodu o právne záväzných základných pravidlách je žiaduce, ale nie ľahko splniteľné. I keď sa takáto dohoda dosiahne, sama o sebe nebude postačovať na zabezpečenie vykonávania pravidiel alebo na zaistenie ochrany tých, ktorí sú vystavení riziku. (6) Akčný plán Bezpečnejší internet [9] (1998 - 2004) upravil financovanie Spoločenstvom, ktoré úspešne podnietilo rôzne iniciatívy a poskytlo európsku pridanú hodnotu. Ďalšie financovanie pomôže novým iniciatívam nadviazať na už vykonanú prácu. (7) Naďalej sú potrebné praktické opatrenia na podporu oznamovania nezákonného obsahu osobám, ktoré majú kompetenciu riešiť to, na podporu vyhodnocovania postupov filtračných technológií a ich porovnávania, rozširovania osvedčených postupov na kódexy správania, ktoré obsahujú všeobecne dohodnuté pravidlá správania a na informovanie a vzdelávanie rodičov a detí o najlepšom spôsobe využívania potenciálu nových médií bezpečným spôsobom. (8) Nevyhnutná je činnosť na úrovni členského štátu, ktorá zahŕňa široké spektrum účastníkov zo štátnej, regionálnej a miestnej správy, prevádzkovateľov sietí, rodičov, učiteľov a vedenia škôl. Spoločenstvo môže podnecovať osvedčené postupy v členských štátoch vydávaním odporúčaní, tak v EÚ ako i na medzinárodnej úrovni a poskytovaním podpory pre referenčné porovnávanie, budovanie sietí a aplikovaný výskum na európskej úrovni. (9) Nevyhnutná je i medzinárodná spolupráca a možno ju podporiť, koordinovať, prenášať a uskutočňovať konaním prostredníctvom sieťových štruktúr Spoločenstva. (10) Opatrenia, ktoré je Komisia oprávnená prijať v rámci vykonávacích právomocí, ktoré na ňu boli prenesené týmto rozhodnutím, sú nevyhnutné riadiace opatrenia súvisiace s vykonávaním programu s podstatnými dôsledkami pre rozpočet v zmysle článku 2 písm. a) rozhodnutia Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu [10]. Tieto opatrenia by sa preto mali prijať v súlade s riadiacim postupom ustanoveným v článku 4 uvedeného rozhodnutia. (11) Komisia by mala zabezpečiť komplementárnosť a spolupôsobenie s príbuznými iniciatívami a programami Spoločenstva, okrem iného tým, že zohľadní prácu, ktorú uskutočňujú iné inštitúcie. (12) Toto rozhodnutie stanoví pre celé trvanie tohto programu finančný rámec, ktorý tvorí v zmysle bodu 33 Medziinštitucionálnej dohody zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu [11], hlavný odkaz pre rozpočtový orgán počas každoročného rozpočtového postupu. (13) Keďže ciele navrhnutých činností nie je kvoli nadnárodnej povahe tejto oblasti možné uspokojivo dosiahnuť na úrovni členských štátov a vzhľadom na európsky rozsah a dôsledky ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku neprekračuje, toto rozhodnutie rámec nevyhnutný na dosiahnutie týchto cieľov. (14) Toto rozhodnutie rešpektuje základné práva a dodržiava princípy obsiahnuté v Charte základných práv Európskej únie, najmä v jej článkoch 7 a 8. PRIJALI TOTO ROZHODNUTIE: Článok 1 Cieľ programu Toto rozhodnutie zakladá program Spoločenstva na obdobie rokov 2005 - 2008 na podporu bezpečnejšieho používania internetu a nových on-line technológií, najmä deťmi a na boj proti nezákonnému obsahu a obsahu nechceného koncovým užívateľom. Program sa nazýva Program "Bezpečnejší internet plus" (ďalej len "program"). Dosiahnutie celkového cieľa programu uvedeného v článku 1, budú určovať tieto úlohy: a) boj proti nezákonnému obsahu b) nakladanie s nechceným a škodlivým obsahom c) podpora bezpečnejšieho prostredia d) zvyšovanie povedomia Činnosti, ktoré sa majú vykonať podľa týchto úloh, sú uvedené v prílohe I. Program sa vykonáva v súlade s prílohou III. Článok 2 Účasť 1. Na programe sa môžu zúčastniť právnické osoby usadené v členských štátoch. Na programe sa môžu zúčastniť aj právnické osoby, ktoré sú usadené v kandidátskych krajinách v súlade s existujúcimi dvojstrannými dohodami alebo s dohodami, ktoré sa majú s týmito krajinami uzavrieť. 2. Na programe sa môžu zúčastniť právnické osoby usadené v štátoch EZVO, ktoré sú zmluvnými stranami Dohody o EHP, v súlade s ustanoveniami tejto dohody [12]. 3. Na programe sa môžu zúčastniť, bez finančnej podpory Spoločenstva v rámci programu, právnické osoby usadené v tretích krajinách a medzinárodné organizácie, ak takáto účasť účinne prispieva k vykonávaniu programu. Rozhodnutie umožniť takúto účasť sa prijme v súlade s postupom uvedeným v článku 4 ods. 2. Článok 3 Právomoci Komisie 1. Komisia je zodpovedná za vykonávanie programu. 2. Na základe tohto rozhodnutia Komisia vypracuje pracovný program. 3. Pri vykonávaní programu Komisia, v úzkej spolupráci s členskými štátmi, zaistí celkovú zhodu a komplementárnosť s inými príslušnými politikami, programami a činnosťami Spoločenstva, najmä s programami Spoločenstva na výskum a technologický rozvoj a programami Daphne [13], eContent [14] a Modinis [15]. 4. Komisia koná v súlade s postupom uvedeným v článku 4 ods. 2 na tieto účely: a) prijatie a zmeny pracovného programu; b) rozpis rozpočtových výdavkov; c) stanovenie kritérií a obsahu výziev na predkladanie návrhov v súlade s cieľmi ustanovenými v článku 1; d) hodnotenie projektov navrhnutých na základe výziev na predkladanie návrhov na financovanie Spoločenstvom, kde sa odhadovaná čiastka príspevku Spoločenstva rovná alebo presahuje čiastku 500000 EUR; e) akékoľvek odchýlky od pravidiel stanovených v prílohe III; f) uplatňovanie pravidiel na vyhodnotenie programu. 5. Komisia informuje výbor o napredovaní vykonávania programu. Článok 4 Výbor 1. Komisii pomáha výbor. 2. Ak sa odkazuje na tento odsek, uplatnia sa články 4 a 7 rozhodnutia 1999/468/ES so zreteľom na jeho článok 8. Lehota stanovená v článku 4 ods. 3 rozhodnutia 1999/468/ES je tri mesiace. 3. Výbor prijme svoj rokovací poriadok. Článok 5 Monitorovanie a hodnotenie 1. S cieľom zaistiť efektívne využitie pomoci Spoločenstva Komisia zabezpečí, aby sa činnosti podľa tohto rozhodnutia predbežne posúdili, preskúmali a následne vyhodnotili. 2. Komisia monitoruje vykonávanie projektov v rámci programu. Komisia vyhodnotí spôsob, akým sa projekty vykonali a vplyv ich vykonávania, aby sa mohlo posúdiť, či sa dosiahli pôvodné ciele. 3. Komisia podá správu o vykonávaní úloh uvedených v článku 1 ods. 2 Európskemu parlamentu, Rade, Európskemu hospodárskemu a sociálnemu výboru a Výboru regiónov najneskôr do polovice roku 2006. V tomto kontexte Komisia podá správu o zhode sumy vyčlenenej na roky 2007-2008 s finančným výhľadom. Ak je to uplatniteľné, Komisia vykoná potrebné kroky v rámci rozpočtových postupov na roky 2007 - 2008 s cieľom zaistiť súlad ročných rozpočtových prostriedkov s finančným výhľadom. Na konci programu predloží Komisia záverečnú hodnotiacu správu. 4. Komisia postúpi výsledky svojho kvantitatívneho a kvalitatívneho hodnotenia Európskemu parlamentu a Rade spolu s príslušnými návrhmi na zmenu a doplnenie tohto rozhodnutia. Výsledky sa postúpia pred predložením návrhu všeobecného rozpočtu Európskej únie na roky 2007 až 2009. Článok 6 Finančné ustanovenia 1. Finančný rámec na uskutočnenie akcií Spoločenstva podľa tohto rozhodnutia v období od 1. januára 2005 do 31. decembra 2008 sa týmto stanovuje na 45 miliónov eur, z ktorých je 20,050 miliónov eur vyčlenených na obdobie do 31. decembra 2006. Na obdobie po 31. decembri 2006 sa čiastka považuje za potvrdenú, ak je pre túto fázu v súlade s platným finančným výhľadom na obdobie začínajúce v roku 2007. Ročné rozpočtové prostriedky na obdobie od roku 2005 do roku 2008 schvaľuje rozpočtový orgán v medziach finančného výhľadu. 2. Informatívny rozpis výdavkov je uvedený v prílohe II. Článok 7 Nadobudnutie účinnosti Toto rozhodnutie nadobúda účinnosť dňom jeho uverejnenia v Úradnom vestníku Európskej únie. V Za Európsky parlament predseda Za Radu predseda [1] Ú. v. EÚC .... [2] Ú. v. EÚC .... [3] Ú. v. EÚC .... [4] Pozícia Európskeho parlamentu z 2. decembra 2004. [5] KOM(2002)0263. [6] Smernica 2002/58/ES Európskeho parlamentu a Rady z 12. júla 2002 týkajúca sa spracovávania osobných údajov a ochrany súkromia v sektore elektronických komunikácií (Ú. v. ES L 201, 31.7.2002, s. 37). [7] Smernica 2000/31/ES Európskeho parlamentu a Rady z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (Ú. v. ES L 178, 17.7.2000, s. 1). [8] Odporúčanie Rady 98/560/ES z 24. septembra 1998 o rozvoji konkurencieschopnosti európskeho priemyslu audiovizuálnych a informačných služieb prostredníctvom podpory vnútroštátnych rámcov zameraných na dosiahnutie porovnateľnej a účinnej úrovne ochrany neplnoletých osôb a ľudskej dôstojnosti (Ú. v. ES L 270, 7.10.1998, s. 48). [9] Rozhodnutie č. 276/1999/ES Európskeho parlamentu a Rady z 25. januára 1999, ktorým sa o prijíma viacročný akčný plán Spoločenstva o podpore bezpečnejšieho používania internetu a nových on-line technológií prostredníctvom boja proti nezákonnému a škodlivému obsahu najmä v oblasti ochrany detí a neplnoletých osôb (Ú. v. ES L 33, 6.2.1999, s. 1). Rozhodnutie naposledy zmenené a doplnené rozhodnutím č. 787/2004/ES (Ú. v. EÚ L 138, 30.4.2004, s. 12). [10] Ú. v. ES L 184, 17.7.1999, s. 23. [11] Ú. v. ES C 172, 18.6.1999, s. 1. Dohoda zmenená a doplnená rozhodnutím 2003/429/ES Európskeho parlamentu a Rady (Ú. v. EÚ L 147, 14.6.2003, s. 25). [12] Rozhodnutie Spoločného výboru EHP z 23. apríla 2004, ktorým sa mení a dopĺňa protokol 31 k Dohode o EHP o spolupráci v špecifických oblastiach mimo štyroch slobôd (Ú. v. EÚ L 277, 26.8.2004, s. 29). [13] Rozhodnutie Európskeho parlamentu a Rady č. 803/2004/ES z 21. apríla 2004, ktorým sa prijíma program opatrení Spoločenstva (na roky 2004 až 2008) na prevenciu a boj proti násiliu páchanému na deťoch, mládeži a ženách a na ochranu obetí a rizikových skupín (program Daphne II) (Ú. v. EÚ L 143, 30.4.2004, s. 1). [14] Rozhodnutie Rady 2001/48/ES z 22. decembra 2000, prijímajúce viacročný program Spoločenstva na podporu rozvoja a používania európskeho digitálneho obsahu v globálnych sieťach a na podporu jazykovej rôznorodosti v informačnej spoločnosti (Ú. v. ES L 14, 18.1.2001, s.32). Rozhodnutie zmenené a doplnené rozhodnutím č. ... /.../ES Európskeho parlamentu a Rady z ... (Ú. v. EÚ L...). [15] Rozhodnutie č. 2256/2003/ES Európskeho parlamentu a Rady zo 17. novembra 2003, ktorým sa prijíma viacročný program (2003 — 2005) pre monitorovanie akčného plánu eEurópa 2005, rozširovanie správnej praxe a zlepšenie bezpečnosti siete a informácií (Ú. v. EÚ L 336, 23.12.2003, s. 1). Rozhodnutie zmenené a doplnené rozhodnutím č. 787/2004/ES. -------------------------------------------------- PRÍLOHA I ČINNOSTI 1. Činnosť 1: Boj proti nezákonnému obsahu Horúce linky umožňujú verejnosti hlásiť nezákonný obsah. Tieto hlásenia sa ďalej zasielajú príslušnému orgánu, ktorý je oprávnený konať (poskytovateľovi internetových služieb (PIS), polícii alebo príslušnej horúcej linke). Občianske horúce linky dopĺňajú policajné horúce linky tam, kde takéto linky existujú. Majú inú úlohu ako orgány činné v trestnom konaní, keďže nevyšetrujú trestné činy, nezatýkajú alebo nestíhajú ich páchateľov. Môžu vytvárať odborné strediská, ktoré poskytujú poučenie o PIS, o tom, aký obsah môže byť nezákonný. Existujúca sieť horúcich liniek je jedinečná organizácia, ktorú by nebolo možné vytvoriť bez finančných prostriedkov EÚ. Ako bolo poukázané v hodnotení programu z roku 2002, sieť bola veľmi úspešná pri rozširovaní členstva a má medzinárodný dosah. Aby horúce linky využili svoj plný potenciál, je potrebné zaistiť celoeurópske pokrytie a spoluprácu a zvýšiť ich účinnosť prostredníctvom výmeny informácií, osvedčených postupov a skúseností. Finančné prostriedky Spoločenstva by sa mali využívať na zvyšovanie povedomia verejnosti o horúcich linkách, a tým zvyšovať ich účinnosť. Financovanie sa poskytne pre horúce linky vybrané po výzve na predloženie návrhov, ktoré budú slúžiť ako uzly siete a spolupracovať s ostatnými uzlami v Európskej sieti horúcich liniek. Ak je to potrebné, mohli by sa podporiť telefónne linky pomoci v prípade, keď deti vyjadria obavy v súvislosti s nezákonným a škodlivým obsahom na internete. Na účel vyhodnotenia účinnosti horúcich liniek je nutné brať do úvahy niekoľko ukazovateľov. Mali by byť zhromažďované kvalitatívne a kvantitatívne údaje o vytvorení a prevádzke horúcich liniek, počte národných uzlov, geografickom pokrytí v členských štátoch, počte prijatých správ, množstve a úrovni skúseností personálu horúcich liniek, správach predložených za účelom akcie orgánom verejnej moci a PIS a, v dostupnom rozsahu o činnostiach uskutočnených ako výsledok, najmä o počte a type internetových stránok, ktoré stiahli poskytovatelia internetových služieb ako výsledok informácií poskytnutých prostredníctvom horúcich liniek. V rámci možností by mali byť tieto informácie sprístupnené verejnosti a mali by byť poskytnuté príslušným orgánom. S cieľom zabezpečiť účinnosť programu sa bude vyžadovať prítomnosť horúcich liniek vo všetkých členských štátoch a v kandidátskych krajinách, kde v súčasnosti žiadne takéto linky neexistujú. Tieto nové horúce linky sa musia rýchlo a účinne začleniť do existujúcej Európskej siete horúcich liniek. Urýchlenie procesu vytvárania horúcich liniek musí byť stimulované. Mali by sa podporovať prepojenia medzi touto sieťou a horúcimi linkami v tretích krajinách (najmä v iných európskych krajinách, ktoré poskytujú priestor a vytvárajú nezákonný obsah), aby sa umožnil vývoj spoločných prístupov a prenos know-how a osvedčených postupov. V súlade s vnútroštátnymi právnymi predpismi a v prípade potreby, je nutné ďalej zlepšovať mechanizmy na spoluprácu medzi občianskymi horúcimi linkami a orgánmi činnými v trestnom konaní. Zlepšenie musí zahŕňať napr. vývoj kódexu správania pre takéto horúce linky. Vo vhodných prípadoch sa môže vyskytnúť potreba právneho a technického vyškolenia personálu horúcich liniek. Aktívna účasť horúcich liniek pri vytváraní sietí a cezhraničných činností bude povinná. Horúce linky by mali byť napojené na iniciatívy členských štátov, podporované na vnútroštátnej úrovni a mali by byť finančne schopné zabezpečiť si pokračovanie prevádzky i po ukončení súčasného programu. Spolufinancovanie je určené pre občianske horúce linky a preto sa nebude poskytovať horúcim linkám prevádzkovaným políciou. Horúce linky objasňujú užívateľom rozdiel medzi ich aktivitami a aktivitami orgánov verejnej moci a informujú ich o existencii alternatívnych spôsobov hlásenia nezákonného obsahu. S cieľom dosiahnuť maximálny vplyv a efektívnosť v rámci dostupných finančných prostriedkov musí sieť horúcich liniek fungovať čo najúčinnejšie. To možno najlepšie dosiahnuť priradením koordinačného uzla sieti, ktorý bude napomáhať prijímanie dohôd medzi horúcimi linkami, aby sa vytvorili usmernenia na európskej úrovni, pracovné metódy a postupy, ktoré rešpektujú obmedzenia vnútroštátneho práva uplatňovaného na jednotlivé horúce linky. Koordinačný uzol bude: - podporovať sieť ako celok tak, že sa zabezpečí jej viditeľnosť na európskej úrovni a v rámci celej Európskej únie sa zvýši povedomie verejnosti, a to zabezpečením napr. jednotnej identity a vstupného bodu, ktorý poskytne jednoduchý prístup k príslušnému vnútroštátnemu miestu, - nadväzovať kontakt s príslušnými orgánmi s cieľom dokončenia pokrytia siete v členských štátoch a kandidátskych krajinách, - zlepšovať prevádzkovú účinnosť siete, - vypracovať usmernenia o najlepších postupoch pre horúce linky a prispôsobovať ich novým technológiám, - organizovať pravidelnú výmenu informácií a skúseností medzi horúcimi linkami, - zabezpečovať tím odborníkov na poradenstvo a výcvikový proces pre začínajúce horúce linky, najmä v kandidátskych krajinách, - zaisťovať spojenie s horúcimi linkami v tretích krajinách; - udržiavať úzky pracovný vzťah s uzlom na koordináciu povedomia (pozri bod 4 nižšie), aby sa zaistila súdržnosť a účinnosť celkových operácií programu a aby sa zvýšilo povedomie verejnosti o horúcich linkách, - zúčastňovať sa na fóre pre bezpečnejší internet a iných významných podujatiach a koordinovať tak vstupy/spätné väzby od horúcich liniek. Koordinačný uzol bude monitorovať účinnosť horúcich liniek a zhromažďovať presné a zmysluplné štatistické údaje o ich prevádzke (počet a druh prijatých správ, vykonané činnosti a výsledky atď.). Tieto štatistiky by mali byť porovnateľné vo všetkých členských štátoch. Sieť horúcich liniek by mala zaistiť pokrytie a výmenu správ o hlavných typoch nezákonného obsahu - presahujúc oblasť detskej pornografie. Pre iné oblasti, ako je napr. rasistický obsah môžu byť potrebné rozličné mechanizmy a expertízy, čo by mohlo zahŕňať iné typy uzlov zaoberajúcich sa odlišnými otázkami. Keďže finančné a administratívne zdroje programu sú obmedzené, nie všetky takéto uzly by nevyhnutne získali finančné prostriedky, ktoré sa možno budú musieť sústrediť na posilnenú úlohu koordinačného uzlu v týchto oblastiach. 2. Činnosť 2: Nakladanie s nechceným a škodlivým obsahom Okrem činnosti týkajúcej sa boja proti nezákonnému obsahu pri jeho zdroji môžu užívatelia — v prípade neplnoletých osôb zodpovední dospelí - potrebovať technické prostriedky. Dostupnosť týchto technických prostriedkov sa môže podporiť s cieľom umožniťniť užívateľom prijať vlastné rozhodnutia o tom, ako sa vysporiadať s nechceným a škodlivým obsahom (splnomocnenie užívateľa). Malo by sa poskytnúť ďalšie financovanie na zvýšenie dostupných informácií o výkone a účinnosti filtračného softvéru a služieb tak, aby si užívateľ mohol vybrať. Hodnotným partnerom v týchto snahách môžu byť organizácie užívateľov a vedeckovýskumné inštitúty. Systémy hodnotenia a značky kvality v kombinácii s filtračnými technológiami môžu pomôcť umožniť užívateľom v súvislosti s výberom obsahu, ktorý si želá prijímať a poskytnúť európskym rodičom a pedagógom informácie potrebné pre rozhodovanie v súlade so svojimi kultúrnymi a jazykovými hodnotami. Pri zohľadnení výsledkov predchádzajúcich projektov, finančné prostriedky by sa mohli poskytnúť na projekty, ktoré majú za cieľ prispôsobiť systémy hodnotenia a značky kvality tak, aby zohľadňovali prepojenie telekomunikácií, audiovizuálnych médií a informačných technológií a samoregulačné iniciatívy na podporu spoľahlivosti samoznačovania a služieb na kontrolu presnosti samohodnotiacich značiek. Ďalšia práca bude možno potrebná aj na podporu prijímania systémov hodnotenia a značiek kvality zo strany poskytovateľov obsahu. Bolo by žiaduce pokúsiť sa o zohľadnenie možného účinku nových technológií na bezpečné používanie deťmi už pri ich vývoji miesto toho, aby sa akékoľvek následky nových technológií riešili až po ich vytvorení. Bezpečnosť koncového užívateľa je kritérium, ktoré sa má zohľadňovať spolu s technickými a obchodnými faktormi. Jedným zo spôsobov ako to uskutočniť by bolo podporovať výmenu názorov medzi odborníkmi na starostlivosť o deti a technickými odborníkmi. Nemalo by sa však zabúdať, že nie každý výrobok určený pre on-line svet je určený pre užívanie deťmi. Program preto poskytne finančné prostriedky na technologické opatrenia, ktoré spĺňajú potreby užívateľov a ktoré ich oprávňujú obmedzovať množstvo nechceného a škodlivého obsahu, ktorý prijímajú, a riadiť nevyžiadané správy, ktoré dostávajú, vrátane: - hodnotenie účinnosti dostupnej filtračnej technológie a poskytovanie týchto informácií verejnosti jasným a jednoduchým spôsobom, ktorý uľahčuje porovnávanie, - uľahčovanie a koordinácia výmeny informácií a osvedčených postupov pri účinnom presadzovaní boja proti neželanému a škodlivému obsahu, - opatrení na zvýšenie prijímania hodnotenia obsahu a značiek kvality stránok zo strany poskytovateľov obsahu a na prispôsobenie hodnotenia obsahu a značiek, aby zohľadnili dostupnosť rovnakého obsahu prostredníctvom rozličných doručovacích mechanizmov (konvergencia), - v prípade potreby, príspevok k dostupnosti filtračnej technológie najmä v jazykoch, ktoré nemajú primerané pokrytie na trhu. V prípade potreby by mali používané technológie zaručiť právo na ochranu súkromia podľa smerníc 95/46/ES [1] a 2002/58/ES. Podporí sa použitie technologických opatrení na ochranu súkromia. Činnosti v rámci týchto akcií budú brať plne do úvahy ustanovenia nadchádzajúceho rámcového rozhodnutia Rady o útokoch na informačné systémy. Vykonávanie tejto akcie bude úzko koordinované s akciami na podporu bezpečnejšieho internetu (samoregulačné akcie) a zvyšovania povedomia (informovanie verejnosti o prostriedkoch zaobchádzania s nechceným a škodlivým obsahom) 3. Činnosť 3: Podpora bezpečnejšieho prostredia Plne funkčný systém samoregulácie je nevyhnutným prvkom pri obmedzovaní toku škodlivého a nezákonného obsahu. Samoregulácia zahŕňa viacero zložiek: konzultácie s dotknutými stranami a ich vhodné zastúpenie; kódexy správania; vnútroštátne orgány uľahčujúce spoluprácu na úrovni Spoločenstva; vnútroštátne vyhodnotenie samoregulačných rámcov. [2] Existuje neustála potreba práce Spoločenstva v tejto oblasti na podporu vykonávania kódexov správania európskym internetovým priemyslom a priemyslom nových online technológií. Fórum bezpečnejší internet, ktoré sa má vytvoriť do roku 2004 na základe súčasného Akčného plánu bezpečnejší internet, má byť diskusným fórom, ktoré zahŕňa zástupcov priemyslu, orgány činné v trestnom konaní, tvorcov politík, užívateľské organizácie (napr. združenia rodičov a učiteľov, skupiny ochraňujúce záujmy a práva detí, orgány na ochranu spotrebiteľov, organizácie na ochranu občianskych a digitálnych práv). Fórum poskytne platformu na výmenu skúseností medzi vnútroštátnymi koregulačnými a samoregulačnými orgánmi. Poskytne tiež príležitosť diskutovať o spôsoboch, akými môže priemysel prispieť k boju proti nezákonnému obsahu. Fórum pre bezpečnejší internet bude hlavným priestorom pre diskusiu na odbornej úrovni a platformou na dosahovanie konsenzu, uvádzanie záverov, odporúčaní, usmernení atď. pre príslušné národné a európske kanály. Fórum bude pokrývať všetky úlohy, uľahčíí diskusiu a bude podnecovať činnosti príslušné pre nezákonný, nechcený a škodlivý obsah. Bude pozostávať z plenárnych zasadaní a, ak je to potrebné pre špecifické problémy, z pracovných skupín s jasnými cieľmi a termínmi plnenia úloh, bude miestom stretávania sa činiteľov zo všetkých oblastí vrátane vládnych agentúr a programov, normalizačných orgánov, priemyslu, iných služieb v rámci Európskej komisie, užívateľských organizácií (napr. združenia rodičov a učiteľov, skupiny ochraňujúce záujmy detí, orgány na ochranu spotrebiteľov a organizácie na ochranu občianskych a digitálnych práv). Fórum poskytne príležitosť vymieňať si názory, informácie a skúsenosti ľuďom činným na vnútroštátnej a európskej úrovni, najmä tým, ktorí sú zapojení do programov a iniciatív členských štátov. V prípade potreby by si fórum bezpečnejší internet malo vymieňať informácie a spolupracovať s príslušnými organizáciami činnými v súvisiacich oblastiach, ako napríklad v oblasti bezpečnosti sietí a informácií. Fórum bezpečnejší internet bude mať špecifické ciele: 1. Podnecovať budovanie siete vhodných štruktúr v členských štátoch a vytvárať prepojenia medzi samoregulačnými orgánmi mimo Európy. 2. Podnecovať konsenzus a samoreguláciu v otázkach, ako je napr. hodnotenie kvality internetových stránok, hodnotenie obsahu medzi médiami, techniky hodnotenia a filtrovania a rozširovať ich na nové obsahové formy, ako sú napr. on-line hry a nové formy prístupu, ako napr. mobilné telefóny. 3. Podporovať poskytovateľov služieb, aby vypracovali kódexy správania, napríklad v oblasti realizácie postupov oznámenia a odstránenia obsahov transparentným a zodpovedným spôsobom, informovania užívateľov o bezpečnom používaní internetu a existencii horúcich liniek na hlásenie nezákonného obsahu. 4. Podporovať výskum účinnosti projektov hodnotenia a filtračných technológií. Vhodným partnerom v týchto snahách môžu byť organizácie užívateľov a vedeckovýskumné inštitúty. Výsledky a nálezy z prebiehajúcich a ukončených projektov spolufinancovaných programom budú opäť vstupovať do procesu. Poskytnutie otvorenej platformy pomôže zvýšiť úroveň povedomia a pritiahne účasť kandidátskych štátov a ďalších krajín mimo EÚ a poskytne medzinárodný priestor na riešenie globálnych problémov. Fórum preto zaistí, aby si kľúčové združenia, akými sú užívateľské organizácie (napr. združenia rodičov a učiteľov, skupiny ochraňujúce záujmy a práva detí, orgány na ochranu spotrebiteľov, organizácie na ochranu občianskych a digitálnych práv), odvetvia priemyslu a verejné orgány boli vedomé iniciatív bezpečnejšieho používania v rámci EÚ i na medzinárodnej úrovni, a aby sa s nimi konzultovalo a aby k nim prispievali. Fóra pre bezpečnejší internet sa budú môcť zúčastňovať strany z krajín mimo EÚ, ktoré prejavia takýto záujem a strany z kandidátskych krajín. Medzinárodnú spoluprácu rozšíri okrúhly stôl napojený na fórum, ktorý zaistí pravidelný dialóg o najlepších postupoch, kódexoch správania, samoregulácii a hodnotení kvality. Komisia zaistí, že sa plne využije synergia s príbuznými fórami a podobnými iniciatívami. Na zabezpečenie sekretariátu na podporu fóra pre bezpečnejší internet, vrátane odborníkov v danej oblasti, na navrhovanie tém na štúdie, na prípravu pracovných dokumentov, na riadenie diskusií a zaznamenávanie záverov sa môže vypísať súťaž. Ďalší typ aktivity priťahujúci finančnú podporu na úrovni EÚ by mohol napríklad zahŕňať samoregulačné projekty na vytvorenie cezhraničných kódexov správania. Môže sa poskytovať poradenstvo a pomoc na zabezpečenie spolupráce na úrovni Spoločenstva prostredníctvom budovania siete príslušných orgánov v členských štátoch a kandidátskych krajinách a prostredníctvom systematického preskúmavania a hlásenia príslušných právnych a regulačných otázok, aby sa napomohlo vytvoreniu metód hodnotenia a certifikácie samoregulácie, poskytla praktická pomoc krajinám, ktoré chcú zriadiť samoregulačné orgány a rozšíriť napojenie na samoregulačné orgány mimo Európy. 4. Činnosť 4: Zvyšovanie povedomia Činnosti v oblasti informovanosti by sa mali zameriavať na rôzne kategórie nezákonného, nechceného a škodlivého obsahu (vrátane obsahu nevhodného pre deti, rasizmu a xenofóbie) a, v prípade potreby, zohľadniť súvisiace otázky ochrany spotrebiteľov, ochrany údajov, problematiky informačnej a sieťovej bezpečnosti (vírusy/spam). Mali by sa zaoberať obsahom, ktorý je šírený prostredníctvom svetovej siete (World Wide Web), ako aj novými formami interaktívnych informácií a komunikácie, ktorú prináša rýchle šírenie internetu a mobilných telefónov (napr. služby pre vzájomnú výmenu súborov (peer-to-peer), širokopásmové video, okamžité posielanie správ (instant messaging), miestnosti pre internetovú diskusiu (chat-rooms) atď.). Komisia bude naďalej prijímať kroky na podporu nákladovo efektívnych prostriedkov na šírenie informácií veľkému počtu užívateľov, najmä využitím multifunkčných organizácií a kanálov elektronického rozširovania informácií, aby sa dosiahli zamýšľané cieľové skupiny. Komisia by mohla zvážiť najmä využitie masmédií a rozširovanie informačných materiálov školám a internetovým kaviarňam. Program bude poskytovať podporu náležitým orgánom, ktoré budú vybrané na základe verejnej výzvy na predloženie návrhov, aby slúžili ako uzly na zvyšovanie povedomia v každom členskom štáte a v každej kandidátskej krajine, a ktoré budú vykonávať činnosti a programy na zvyšovanie povedomia v úzkej spolupráci so všetkými príslušnými účastníkmi na vnútroštátnej, regionálnej a miestnej úrovni. Koordinačný uzol poskytne európsku pridanú hodnotu. Bude fungovať v úzkom spojení s uzlami, aby sa zaistilo, že dochádza k výmene najlepších postupov. Orgány, ktoré sa budú usilovať o získanie pozície uzlov na zvyšovanie povedomia, budú musieť preukázať, že majú silnú podporu vnútroštátnych orgánov. Mali by mať jasný mandát na vzdelávanie verejnosti v bezpečnejšom používaní internetu a nových médií alebo v mediálnej a počítačovej gramotnosti a musia mať potrebné finančné zdroje na vykonávanie tohto mandátu. Od uzlov na zvyšovanie povedomia sa bude očakávať: - vytvorenie súdržnej, účinnej a cielenej kampane na zvyšovanie povedomia, pri ktorej sa využijú vhodné média a zohľadnia postupy a skúsenosti z iných krajín, - vytvorenie a udržiavanie partnerstva (formálneho alebo neformálneho) s kľúčovými subjektmi (vládne agentúry, tlačové a mediálne skupiny, združenia PIS, užívateľské organizácie, strany zúčastnené na vzdelávaní) a činností vo svojej krajine, ktoré sa týkajú bezpečnejšieho používania internetu a nových médií, - podpora dialógu a výmeny informácií, najmä medzi zúčastnenými stranami zo vzdelávacej a technologickej oblasti, - kde je to vhodné, spolupráca v oblastiach týkajúcich sa programu Bezpečnejší internet plus, ako sú napr. širšie oblasti mediálnej a počítačovej gramotnosti alebo ochrany spotrebiteľa, - informovanie užívateľov o európskom filtračnom softvéri, službách, horúcich linkách a samoregulačných systémoch, - aktívna spolupráca s ostatnými uzlami európskej siete prostredníctvom výmeny informácií o najlepších postupoch, účasti na schôdzach a vytváraním a vykonávaním európskeho prístupu prispôsobeného v potrebnej miere národným jazykovým a kultúrnym preferenciám, - zabezpečovanie tímu odborníkov a technickej pomoci pre začínajúce uzly na zvyšovanie povedomia (nové uzly by mohli byť adoptované skúsenejšími uzlami). S cieľom zabezpečiť maximálnu spoluprácu a efektivitu bude koordinačný uzol financovaný tak, aby poskytol logistickú a infraštruktúrnu podporu pre uzly v každom členskom štáte a zaistil tak viditeľnosť na európskej úrovni, dobrú komunikáciu a výmenu skúseností, aby sa získané poučenia mohli uplatňovať priebežne (napríklad prispôsobením materiálov na zvyšovanie povedomia). Koordinačný uzol by mal: - zabezpečovať efektívnu komunikáciu a výmenu informácií a najlepších postupov v rámci siete, - poskytovať školenia o bezpečnejšom používaní internetu a nových technológií pre pracovníkov uzlov na zvyšovanie povedomia (školenia pre školiteľov), - poskytovať technickú pomoc kandidátskym krajinám, ktoré chcú vytvárať činnosti na zvyšovanie povedomia, - koordinovať poskytovanie odbornej a technickej pomoci uzlov na zvyšovanie povedomia začínajúcim uzlom na zvyšovanie povedomia; - navrhovať ukazovatele a riadiť zhromažďovanie, analýzu a výmenu štatistických informácií o činnostiach na zvyšovanie povedomia, aby sa vyhodnotil ich vplyv, - poskytovať infraštruktúru na jednotný, súhrnný nadnárodný depozit (internetový portál) príslušných informácií a zdrojov pre zvyšovanie povedomia a výskum s lokalizovaným obsahom (alebo miestnymi podstránkami, ak je to vhodné), ktorý môže zahŕňať výstrižky správ, články, informačný mesačník v niekoľkých jazykoch, ako aj zvideľňovať činnosť fóra, - rozširovať prepojenie s činnosťami na zvyšovanie povedomia mimo Európy, - zúčastňovať sa na fóre pre bezpečnejší internet a iných významných podujatiach a koordinovať vstupy/spätné väzby zo siete na zvyšovanie povedomia. Uskutoční sa aj výskum na komparatívnom základe o tom, ako ľudia, a najmä deti, používajú nové médiá. Ďalšia činnosť na úrovni EÚ by napríklad mohla byť podpora špecifických internetových služieb vhodných pre deti alebo výročná cena za najlepšiu činnosť roka na zvýšenie povedomia. [1] Smernica 95/46/ES Európskeho parlamentu a Rady z 24. októbra 1995 o ochrane osôb pri spracovaní osobných údajov a o voľnom pohybe týchto údajov (Ú. v. ES L 281, 23.11.1995, s. 31). Smernica zmenená a doplnená nariadením (ES) č. 1882/2003 (Ú. v. EÚ L 284, 31.10.2003, s. 1). [2] Pozri informatívne usmernenia na vykonávanie samoregulačného rámca na ochranu neplnoletých osôb a ľudskej dôstojnosti v on-line audiovizuálnych a informačných službách na vnútroštátnej úrovni v odporúčaní 98/560/ES. -------------------------------------------------- PRÍLOHA II INFORMATÍVNY ROZPIS VÝDAVKOV 1) Boj proti nezákonnému obsahu | 25 - 30 % | 2) Nakladanie s nechceným a škodlivým obsahom | 10 - 17 % | 3) Podpora bezpečnejšieho prostredia | 8 - 12 % | 4) Zvyšovanie povedomia | 47 - 51 % | -------------------------------------------------- PRÍLOHA III PROSTRIEDKY NA VYKONÁVANIE PROGRAMU 1) Komisia bude vykonávať program v súlade s technickým obsahom podrobne uvedeným v prílohe I. 2) Program sa bude uskutočňovať prostredníctvom nepriamej činnosti, ktorá bude obsahovať: a) činnosti so spoločnými nákladmi: - Pilotné projekty a činnosti najlepších postupov. Ad-hoc projekty v oblastiach súvisiacich s programom vrátane projektov predvádzajúcich osvedčené postupy alebo zahŕňajúcich inovačné využívanie existujúcich technológií. - Siete: siete, kde sa stretávajú rozličné zúčastnené strany, aby zabezpečili činnosti v celej Európskej únii a umožnili koordináciu aktivít a prenos poznatkov. Môžu byť spojené s činnosťami osvedčených postupov. - Aplikovaný celoeurópsky výskum uskutočnený na komparatívnom základe o tom, ako ľudia a najmä deti používajú nové médiá. - Finančné prostriedky Spoločenstva za bežných okolností neprekročia 50 % nákladov projektu. Orgánom vo verejnom sektore možno uhradiť výdavky na základe 100 % dodatočných nákladov. b) sprievodné opatrenia: - Sprievodné opatrenia prispejú k vykonávaniu programu alebo k príprave budúcich aktivít. Opatrenia venované komercializácii výrobkov, postupov alebo služieb, marketingové aktivity alebo podpora predaja sú vylúčené. - Referenčné porovnávanie a výskumy verejnej mienky na vytvorenie spoľahlivých údajov o bezpečnejšom používaní internetu a nových on-line technológiách pre všetky členské štáty získané pomocou porovnateľnej metodiky; - Technické hodnotenie technológií ako napr. filtrovanie určené na podporu bezpečnejšieho používania internetu a nových on-line technológií. Hodnotenie bude tiež zohľadňovať, či tieto technológie zväčšujú ochranu súkromia alebo nie; - Štúdie na podporu programu a jeho činností, vrátane samoregulácie a práce fóra pre bezpečnejší internet a na prípravu budúcich činností; - Súťaže s cenami pre osvedčené postupy; - Výmena informácií, konferencie, semináre, workshopy alebo iné stretnutia a riadenie skupinových činností; - Rozširovanie informácií, informačné a komunikačné aktivity. 3) Výber projektov so spoločnými nákladmi bude založený na výzvach na predloženie návrhov zverejnených na internetovej stránke Komisie v súlade s platnými finančnými ustanoveniami. 4) Žiadosti o podporu Spoločenstva by mali uvádzať tam, kde je to vhodné, finančný plán s uvedením všetkých zložiek financovania projektov, vrátane finančnej podpory požadovanej od Spoločenstva a akékoľvek iné žiadosti o podporu alebo granty z iných zdrojov. 5) Sprievodné opatrenia sa budú vykonávať prostredníctvom verejnej súťaže v súlade s platnými finančnými ustanoveniami. --------------------------------------------------